Virallinen lehti nro C 313 , 12/10/1998 s. 0190



B4-0826, 0837, 0844, 0846, 0848, 0853, 0854 ja 0859/98 Päätöslauselma Bangladeshin ja Kiinan tulvista Euroopan parlamentti, joka A. ottaa huomioon Bangladeshin laajat tulvat, jotka ovat peittäneet alleen kaksi kolmannesta maasta ja aiheuttaneet jo satojen ihmisten kuoleman, B. ottaa huomioon, että tulvat, jotka ovat jo kestäneet kauemmin kuin edelliset suuret tulvat vuonna 1988, ovat aiheutuneet rankan monsuunisateen ja vuorovetten yhteisvaikutuksesta, jossa merkittävänä osatekijänä on mahdollisesti ollut ilmaston muuttuminen, C. on hyvin huolissaan siitä, että tulvien aiheuttama tarttuvien tautien leviäminen johtaa todennäköisesti vielä monien ihmisten kuolemaan ja että sosiaaliselle infrastruktuurille on aiheutunut suurta vahinkoa, jonka korvaamiseen Bangladeshillä ei ole riittäviä voimavaroja, D. ottaa huomioon, että Punaisen ristin ja Punaisen puolikuun kansainvälisen liiton mukaan tulvat ovat kohdanneet 30 miljoonaa ihmistä ja että ainakin 10 miljoonaa ihmistä tarvitsee apua jäädäkseen henkiin, E. vastaa Bangladeshin viranomaisten 26. elokuuta 1998 esittämään pyyntöön 576 miljoonan Yhdysvaltain dollarin suuruisesta kansainvälisestä avusta ja YK:n pääsihteerin 29. elokuuta 1998 esittämään vetoomukseen kansainvälisten lahjoittajien nopeasta ja runsaasta avusta, F. pitää tervetulleena alunperin antamaa 1 miljoonan ecun suuruista humanitaarisen avun pakettia, jonka komissio varasi 1. syyskuuta 1998 tulvien uhrien auttamiseksi, G. ottaa huomioon Kiinan suurimpien jokien katastrofaaliset tulvat, jotka ovat pahimmat 40 vuoteen ja jotka koskevat 240 miljoonaa ihmistä, toisin sanoen lähes viidennestä väestöstä, H. katsoo, että nämä tulvat ovat aiheuttaneet useita tuhansia kuolemia ja jättäneet miljoonat ihmiset kodittomiksi, ja ottaa huomioon, että suorat menetykset on arvioitu yli 20 miljardiksi Yhdysvaltain dollariksi; Euroopan parlamentti, joka 1. Ilmaisee myötätuntonsa kaikille uhreille ja heidän perheilleen, jotka ovat joutuneet kärsimään näissä maissa tapahtuneista katastrofeista; Bangladesh 2. Kehottaa komissiota antamaan käyttöön lisää varoja Euroopan yhteisön humanitaarisen avun toimistosta välittömiä humanitaarisia tarpeita varten ja kehottaa sitä tekemään kaiken voitavansa niiden sopimusmenettelyjen nopeuttamiseksi, joita tarvitaan avun myöntämiseksi ja maksamiseksi sekä ruoka-avun käynnistämiseksi alueella; 3. Kehottaa komissiota ja jäsenvaltioita varaamaan määrärahoja valtavaa jälleenrakennustarvetta varten, joka Bangladeshissä vallitsee tulvavesien laskettua; 4. Pahoittelee, että viisi vuotta tulvatoimintaohjelmaa koskeneen kiistan jälkeen ei ole vielä määritetty mitään vaihtoehtoista politiikkaa jokien vuotuisten tulvien tuhoisien seurausten varalle; 5. Kehottaa komissiota antamaan apua, jotta voitaisiin tutkia taustalla olevia ilmastomuutoksia, jotka voivat olla syynä alueen tulvatilanteen pahenemiseen, ja jotta voitaisiin määrittää sellaisia toimia, joilla tilannetta voidaan parantaa keskipitkällä ja pitkällä aikavälillä ottaen samalla huomioon alueen omat voimavarat ja tietämys sekä merenpinnan noususta Bengalinlahdella mahdollisesti aiheutuvat lisäriskit; Kiina 6. Kehottaa komissiota myöntämään lisää humanitaarista apua tulvien uhreille yhteistyössä Kiinan keskus- ja aluehallinnon kanssa; 7. Pitää tervetulleena äskettäistä kieltoa kaataa puita Jangtse-joen varrelta ja toivoo, että Kiinan hallitus jatkaa ja tehostaa politiikkaansa metsänhakkuiden vähentämiseksi; 8. Kehottaa komissiota auttamaan tutkimuksissa, joiden avulla voidaan selvittää tämän ennenkokemattoman katastrofin syitä ja mahdollisia vastatoimia; 9. Kehottaa puhemiestään välittämään tämän päätöslauselman komissiolle, neuvostolle, Kiinan ja Bangladeshin hallituksille sekä Yhdistyneiden kansakuntien pääsihteerille.